V-Shape
*ประเด็นที่ “โมนิก้า” อยากให้แฟนคลับจับตาดูเป็นพิเศษในเที่ยวนี้คงเป็นเรื่องกลยุทธ์ในการลงทุนควรเป็นแบบไหน ? หลังดัชนีเหวี่ยงตัวขึ้นลงแรงมากเหลือเกิน ผสมผสานกับท่าทีของนักเล่นสถาบันออกไปในทางป่วนตลาดเป็นประจำ เลยทำให้ความหวังที่จะได้เห็นดัชนีทะยานขึ้นไปทดสอบแนวต้านสำคัญทางจิตวิทยาบริเวณ 1,750 จุด กลายเป็นฝันค้างตอนกลางวันแสก ๆ นะซี
19 ส.ค. 2561

เจาะกระดาน : โมนิก้าและทีมงาน
*ประเด็นที่ “โมนิก้า” อยากให้แฟนคลับจับตาดูเป็นพิเศษในเที่ยวนี้คงเป็นเรื่องกลยุทธ์ในการลงทุนควรเป็นแบบไหน ? หลังดัชนีเหวี่ยงตัวขึ้นลงแรงมากเหลือเกิน ผสมผสานกับท่าทีของนักเล่นสถาบันออกไปในทางป่วนตลาดเป็นประจำ เลยทำให้ความหวังที่จะได้เห็นดัชนีทะยานขึ้นไปทดสอบแนวต้านสำคัญทางจิตวิทยาบริเวณ 1,750 จุด กลายเป็นฝันค้างตอนกลางวันแสก ๆ นะซี
*ที่สำคัญคือ หากมองรูปแบบการเคลื่อนตัวของดัชนีในรอบ 1 เดือนที่ผ่านมาจะเห็นว่า มีเค้าโครงออกไปในทาง V-Shape ค่อนข้างชัดเจน ซึ่งเป็นการย้ำหัวหมุดแฟนคลับขาประจำให้รู้ตัวว่า ก่อนที่ดัชนีจะวิ่งขึ้นไปถึงระดับจิตวิทยา ต้องผ่านแนวต้านแรกแถวบริเวณ 1,700 จุดให้ได้เสียก่อน ต่อจากนั้นถึงจะมีสิทธิ์ขึ้นไปทดสอบแนวต้านสองที่บริเวณ 1,720 จุดนะจะบอกให้
*โดยปัญหาใหญ่ของเที่ยวนี้ก็อยู่ตรงจุดที่สองนี่แหละ! เพราะเที่ยวก่อนที่โดนทุบแบบไม่มีเยื่อใย จนดัชนีทรุดตัวลงไปแตะระดับต่ำสุดบริเวณ 1,665 จุดภายในระยะเวลาแค่ 3 วัน ก็มีต้นกำเนิดมาจากทุ่งสังหารที่ “โมนิก้า” เกริ่นให้ฟังตั้งแต่ทีแรก จึงอยากให้แฟนคลับทั่วฟ้าเมืองไทยเข้าใจโมเมนต์การลงทุนเที่ยวนี้ต้องไวไว้ก่อนเป็นลำดับแรก ต่อจากนั้นทุกอย่างจะดูง่ายขึ้นเป็นกองพะยะค่ะ
*วันนี้ถึงไม่ต้องถามการทะยานขึ้นของดัชนีมาปิดที่ 1,690.04 จุด บวกไป 9.08 จุด ด้วยมูลค่าการซื้อขาย 5.24 หมื่นล้านบาท เพราะเป็นการซื้อคืนแค่ระยะเวลาสั้น ๆ ไม่ได้หวังผลจะมีการเปลี่ยนแปลงอย่างบูรณาการ “โมนิก้า” ถึงไม่แปลกใจที่แมงเม่าเกิดอาการสับสนในบทวิเคราะห์หลายแห่ง เพราะมีการแนะนำให้ลุยซื้อต่อไป หลังเห็นหุ้นต่ำกว่าราคาเหมาะสมเยอะ แต่ทันทีที่เคาะขวาปุ๊บ ก็โดนกองทุนเทปั๊บ..เลยต้องระวังเป็นพิเศษไงล่ะคะ
*เหมือนกับการขึ้นของหุ้น PTT ยังวนไปวนมาที่บริเวณ 51-53 บาทเหมือนเดิม พร้อมกับแสดงความพยายามในการวิ่งกลับขึ้นไปหายอดเดิมที่บริเวณ 58 บาท “โมนิก้า” มองเป็นสตอรี่ที่นักเล่นรอบต้องเข้าใจด้วยตัวเองให้ถ่องแท้ว่า บรรยากาศการลงทุนต้องเป็นใจด้วย หุ้นถึงจะมีแรงกระชากขึ้นไปยาว ๆ และไม่ต้องแปลกใจที่หุ้นยืนปิดได้แค่ระดับ 51.50 บาท บวกไป 1 บาท หรือขึ้นไป 2%  ด้วยมูลค่าการซื้อขาย 3.64 พันล้านบาท เพราะหุ้นกำลังทำทางพะยะค่ะ
*เช่นเดียวกับในรายของ SAWAD ขยับขึ้นบวกเป็นวันที่ 2 ด้วยการยืนปิดที่ระดับ 40.50 บาท บวกไป 3.25 บาท หรือขึ้นไป 8.70% ด้วยมูลค่าการซื้อขาย 2.11 พันล้านบาท “โมนิก้า” มองเป็นโมเมนต์ของการย้อนกลับเข้ามาเก็บของเก่า ซึ่งเป็นช็อตที่คุ้นเคยกันเป็นอย่างดี สถานการณ์หลายอย่างถึงดูดีขึ้นอย่างผิดหูผิดตา แต่พึงระวังพวกกองทุนชอบโฉบมากินแล้วทิ้งไว้กลางทาง วันนี้ถึงต้องลุ้นว่า ไปต่อไหม ? เพราะเที่ยวก่อนก็จอดป้ายแถวนี้นะนายจ๋า!
*ส่วนรายที่สามารถขยับขึ้นไปได้เรื่อย ๆ แต่เริ่มออกอาการอืดให้เห็นอย่างน้องสวย BEAUTY ก็เป็นช็อตที่นักเล่นต้องเกาะติดสถานการณ์ให้ดี เพราะการดันตัวเองขึ้นไปยืนเหนือ 10 บาทอาจไม่ง่ายเหมือนเมื่อก่อนก็จริง แต่ถ้ามองอีกมุมจะเห็นว่า ธุรกิจกำลังเข้าสู่ช่วงไฮซีซั่น แถมหุ้นเทรดแค่ระดับพี/อี 20 เท่า “โมนิก้า” ถึงมองการขึ้นมาปิดที่ 9.10 บาท บวกไป 0.25 บาท หรือขึ้นไป 2.80% ด้วยมูลค่าการซื้อขาย 2.73 พันล้านบาท ยังเป็นช็อตที่น่ารักน่าลุ้นพะยะค่ะ
*อีกหนึ่งรายที่มีแพลตฟอร์มเป็น V-Shape ชัดเจนสุด ๆ “โมนิก้า” คงชี้เป้าไปยังหุ้นโรงแรม ERW หลังหุ้นทิ้งตัวจากฐานราคา 8.50 บาท ลงมาจุดต่ำสุดแถว 6 บาท ก่อนจะวิ่งกลับขึ้นมาปิดที่ 7.75 บาท บวกไป 0.45 บาท หรือขึ้นไป 6.15% ด้วยมูลค่าการซื้อขาย 253 ล้านบาท มันมีลักษณะคล้ายกับสิ่งที่เดี๊ยนเม้าท์ไว้หรือเปล่า ? คงต้องให้นักเล่นไปติดตามสถานการณ์กันเอาเองจ้า!
*คล้ายกับการเคลื่อนตัวของ WHA มีอาการขยับขึ้นขยับลงบนกรอบที่ชัดเจนมาหนึ่งรอบ “โมนิก้า” ถึงเชื่อว่า รอบสองน่าจะเป็นเช่นนั้นอีกเหมือนเดิม จึงอยากให้แฟนพันธุ์แท้มองกรอบราคาที่ระดับ 3.60-4.10 บาท เพื่อประกอบการเล่นเที่ยวนี้ให้ดี ๆ หลังหุ้นวิ่งขึ้นมาปิดที่ 3.78 บาท บวกไป 0.08 บาท หรือขึ้นไป 2.15% ด้วยมูลค่าการซื้อขาย 268 ล้านบาท แล้วนะซี
*เช่นเดียวกับในรายของ MTC หากมองวงรอบใหญ่ 6 เดือนเป็นหลัก “โมนิก้า” กล้าพูดแบบเต็มปากเต็มคำว่า หุ้นมีรูปแบบเป็นเหมือนกับที่จั่วหัวไว้ทุกประการ แถมในวงรอบใหญ่ก็มีแพตเทิร์นเป็นวีตัวเล็กหลายรอบด้วยกัน เดี๊ยนถึงแอบหวังลึก ๆ ว่า เที่ยวนี้หุ้นน่าจะวิ่งขึ้นไปถึงยอดเก่าที่บริเวณราคา 45 บาท หลังหุ้นขึ้นมาปิดที่ 40.75 บาท บวกไป 1.50 บาท หรือขึ้นไป 3.80% ด้วยมูลค่าการซื้อขาย 1 พันล้านบาทนะจะบอกให้
*เหมือนกับในรายของ CHAYO มีภาพตัววีเล็กเกิดขึ้นมาทั้งหมด 3 รอบภายในระยะเวลา 2 เดือน โดยจุดต่ำสุดยกฐานสูงขึ้นทุกรอบ ส่วนจุดสูงสุดที่ไม่สามารถฝ่าขึ้นไปได้ยังอยู่ที่ระดับ 4.50 บาท “โมนิก้า” ถึงอยากให้นักเล่นมองการดีดตัวขึ้นไปถึงระดับ 4.44 บาท ต่อจากนั้นย่อตัวลงมาปิดที่ 4.24 บาท ลบไป 0.04 บาท  ด้วยมูลค่าการซื้อขาย 100 ล้านบาท มันเป็นจังหวะต้อง “ลุย” หรือ “ถอย” กันแน่ ๆ..อิอิอิ